b'\n_START_ARTICLE_\nMuay Thai\n_START_PARAGRAPH_\nMuay Thai, (tai. \xe0\xb8\xa1\xe0\xb8\xa7\xe0\xb8\xa2\xe0\xb9\x84\xe0\xb8\x97\xe0\xb8\xa2) \xe2\x80\x93 kovos menas, i\xc5\xa1sivyst\xc4\x99s apie 1600 m. Siame (dabartinis Tailandas) \xc5\xa1ios \xc5\xa1alies kariams ginant savo \xc5\xbeem\xc4\x99 nuo u\xc5\xbekariautoj\xc5\xb3. V\xc4\x97liau, geriausius karius atrenkant kovoms prie\xc5\xa1 kaimynini\xc5\xb3 \xc5\xa1ali\xc5\xb3 karius, Muay Thai i\xc5\xa1sivyst\xc4\x97 kaip sporto \xc5\xa1aka. Jo iki \xc5\xa1iol yra mokoma Tailando armijoje._NEWLINE_Muay Thai kovos vyksta grojant muzikai. Prie\xc5\xa1 kiekvien\xc4\x85 kov\xc4\x85 sportininkas atlieka ritualin\xc4\xaf \xc5\xa1ok\xc4\xaf Ram Muay, kurio metu d\xc4\x97koja mokytojui, t\xc4\x97vams ir dievams, suteikusiems galimyb\xc4\x99 kautis ringe.\n_START_SECTION_\nIstorija\n_START_PARAGRAPH_\nRa\xc5\xa1ytiniuose \xc5\xa1altiniuose Muay Thai pirm\xc4\x85 kart\xc4\x85 pamin\xc4\x97tas apie 1560 m. Tailando kariai tada buvo mokomi kovoti ne tik su ginklu rankose, bet ir, jo netekus, be ginklo. Suklest\xc4\x97jimo vir\xc5\xa1\xc5\xabn\xc4\x99 Muay Thai pasiek\xc4\x97 XVIII a. prad\xc5\xbeioje. Tuo metu Muay Thai var\xc5\xbeybose neb\xc5\xabdavo joki\xc5\xb3 svorio kategorij\xc5\xb3 ar apribojim\xc5\xb3, jokios taisykl\xc4\x97s neegzistavo, kovos pasi\xc5\xbeym\xc4\x97jo ypatingu \xc5\xbeiaurumu. Jos vykdavo bet kur: aik\xc5\xa1t\xc4\x97je, gatv\xc4\x97je, ant \xc5\xbeol\xc4\x97s ar \xc5\xbeem\xc4\x97s. Kova gal\xc4\x97jo t\xc4\x99stis kelet\xc4\x85 valand\xc5\xb3. Kovotojai apsivyniodavo rankas kanapi\xc5\xb3 pluo\xc5\xa1tu, v\xc4\x97liau \xe2\x80\x93 odos rai\xc5\xa1\xc4\x8diais._NEWLINE_Muay Thai kaip sporto \xc5\xa1aka pripa\xc5\xbeinta 1929 m. Tradiciniai rankas juosiantys dir\xc5\xbeai pakeisti europinio tipo pir\xc5\xa1tin\xc4\x97mis. Sportininkams kovos metu leid\xc5\xbeiama d\xc4\x97v\xc4\x97ti elastinius rai\xc5\xa1\xc4\x8dius, kurie apsaugo \xc4\x8diurnos s\xc4\x85nar\xc4\xaf, rankos apvyniojamos tvars\xc4\x8diais, kuri\xc5\xb3 ilgis 2,5 m., plotis 5 cm, privalomos dant\xc5\xb3 bei lytini\xc5\xb3 organ\xc5\xb3 apsaugos, sportin\xc4\x97s trumpik\xc4\x97s ir leista tvarstytis kojas. Kova vyksta ringe 6 x 6 m._NEWLINE_\xc4\xaevestos svorio kategorijos bei apribotasis kovos laikas iki 5 raund\xc5\xb3 po 3 min. Be teis\xc4\x97jo ringe atsirado dar 3 \xc5\xa1oniniai teis\xc4\x97jai. \xc4\xaevedus taisykles u\xc5\xbedrausti imtyni\xc5\xb3 elementai, sm\xc5\xabgiai galva, smaugimai bei gulin\xc4\x8dio var\xc5\xbeovo atakavimai. Pergal\xc4\x97 skiriama u\xc5\xbe nokaut\xc4\x85, pagal ta\xc5\xa1kus, var\xc5\xbeovui pasidavus._NEWLINE_Europoje pirmieji Muay Thai kultivuoti prad\xc4\x97jo Nyderland\xc5\xb3 sportininkai. Kitose pasaulio \xc5\xa1alyse Tailando boksas populiariu tapo apie 1980 m. \xc5\xa0iuo metu sunku b\xc5\xabt\xc5\xb3 rasti nors vien\xc4\x85 pasaulio \xc5\xa1al\xc4\xaf, kurioje neb\xc5\xabt\xc5\xb3 kultivuojamas Muay Thai._NEWLINE_\xc4\xae Lietuv\xc4\x85 Muay Thai atkeliavo 1990 m. spalio 11 d. Klubas \xe2\x80\x9eTitanas\xe2\x80\x9d Kaune \xe2\x80\x93 pirmasis klubas \xc5\xa1alyje, kuriame prad\xc4\x97tas treniruoti Muay Thai._NEWLINE_Muay Thai kaip ir daugelis kit\xc5\xb3 kovos men\xc5\xb3 yra ne vien sporto \xc5\xa1aka, bet kartu ir gyvenimo b\xc5\xabdas. Muay Thai praktikuojantys \xc5\xbemon\xc4\x97s sustipr\xc4\x97ja ne tik fizi\xc5\xa1kai, bet ir moraliai, emocionaliai.'